text: Nattefrosten bider også i Smedager
  05 maj 2019 kl. 17.14
  Majfrosten plager en del frugtavlere i disse dage, og det er også koldt hos storkeparret i Smedager. 
  Selvom nattefrosten også bider i Smedager, så generer kulden tilsyneladende hverken storkeparret Annika og Tommy eller æggene i reden.
  - Storkene kan klare kulden, og da en af dem konstant ligger på æggene, så er der varmt i reden. Så vi forventer ikke, disse kolde nætter betyder noget for hverken storkene eller de kommende unger, siger Mogens Lange fra storkene.dk.
  Hos storkene.dk forventer de, at den første unge hakker hul i æggeskallen omkring fredag den 10. maj.
  
  